รัฐบาลไทย-ข่าวทำเนียบรัฐบาล-รมว.ยุติธรรม ร่วมปฏิบัติการลดความรุนแรงของปัญหายาเสพติด ระยะ ๑ ปี ตามนโยบายเร่งด่วนของรัฐบาล
วันอังคารที่ 26 ธันวาคม 2566
26/12/2566
รมว.ยุติธรรม ร่วมปฏิบัติการลดความรุนแรงของปัญหายาเสพติด ระยะ ๑ ปี ตามนโยบายเร่งด่วนของรัฐบาล
รมว.ยุติธรรม ร่วมปฏิบัติการลดความรุนแรงของปัญหายาเสพติด ระยะ ๑ ปี ตามนโยบายเร่งด่วนของรัฐบาล
ในวันอังคารที่ ๒๖ ธันวาคม ๒๕๖๖ เวลา ๑๓.๐๐ น. นายเศรษฐา ทวีสิน นายกรัฐมนตรีเป็นประธานเปิดปฏิบัติการลดความรุนแรงของปัญหายาเสพติด ระยะ ๑ ปี ตามนโยบายเร่งด่วนของรัฐบาล โดยมี นายสมศักดิ์ เทพสุทิน รองนายกรัฐมนตรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย พันตํารวจเอก ทวี สอดส่อง รัฐมนตรีว่าการกระทรวงยุติธรรม นายสุทิน คลังแสง รัฐมนตรีว่าการกระทรวงกลาโหม นพ.ชลน่าน ศรีแก้ว รัฐมนตรีว่าการกระทรวงสาธารณสุข พลตํารวจเอก ต่อศักดิ์ สุขวิมล ผู้บัญชาการตํารวจแห่งชาติ พลตํารวจโท ภาณุรัตน์ หลักบุญ ผู้ช่วย ผบ.ตร. รักษาราชการแทนเลขาธิการ ป.ป.ส. หัวหน้าส่วนราชการทุกหน่วยงานที่เกี่ยวข้องจากทั่วประเทศ ทั้งพลเรือน ตํารวจ ทหาร และผู้แทนภาคประชาชนเข้าร่วมรับนโยบายรวมกว่า ๕๐๐ คน พร้อมทั้งรับชมผ่านระบบ Zoom ๒,๕๒๔ ช่องภาพ รวมกว่า ๒๕,๐๐๐ คน ณ ศูนย์นิทรรศการและการประชุมไบเทค บางนา
นายเศรษฐา ทวีสิน นายกรัฐมนตรี ได้กล่าวว่า การเปิดปฏิบัติการลดความรุนแรงของปัญหายาเสพติด ระยะ ๑ ปี และปฏิบัติการเผาทําลายยาเสพติดทั้งหมด เป็นเจตนารมณ์ของรัฐบาลที่ต้องการแก้ไขปัญหายาเสพติดที่บ่อนทําลายสังคมไทยมาอย่างยาวนาน โดยรัฐบาลได้กําหนดให้การแก้ไขปัญหายาเสพติดเป็นวาระแห่งชาติที่ต้องดําเนินการอย่างจริงจังและเด็ดขาด และได้เริ่มปฏิบัติการ Quick Win ในการสกัดกั้นยาเสพติดตามแนวชายแดน การจับกุมและยึดทรัพย์ผู้ค้า จัดการเจ้าหน้าที่รัฐที่เกี่ยวข้อง และเปลี่ยนผู้เสพเป็นผู้ป่วย เข้ารับการบําบัด ลดความรุนแรงจากปัญหาจิตเวชจากยาเสพติดโดยเน้นหนัก ๓๐ จังหวัดเป็นเป้าหมายแรก
โดยนายกรัฐมนตรี ได้มอบนโยบาย ๑๐ ข้อ ในการลดปัญหายาเสพติด คือ ๑) ลดความรุนแรงจากปัญหาผู้ที่มีอาการจิตเวชจากยาเสพติด ๒) ลดจํานวนผู้เสพยาเสพติดด้วยการบําบัดรักษาและต่อยอดการแก้ไขปัญหาผู้ผ่านการบําบัดอย่างครบวงจร ๓) ดําเนินนโยบายร่วมมือกับต่างประเทศเชิงรุก และเพิ่มประสิทธิภาพการสกัดกั้นยาเสพติดตามแนวชายแดน ๔) ยกระดับการปราบปรามทําลายโครงสร้างเครือข่าย/กลุ่มการค้ายาเสพติด ด้วยการตัดวงจรทางการเงินและการริบทรัพย์สิน ๕) ป้องกันยาเสพติดไม่ให้เกิดผู้เสพยาเสพติดรายใหม่ ๖) ปลุกประชาชนให้ตื่นตัวและเข้าร่วมการแก้ไขปัญหายาเสพติด ๗) สร้างนวัตกรรมในการแก้ไขปัญหายาเสพติดใหม่ ๆ ๘) กําหนดเป้าหมาย และ KPI ลดปัญหายาเสพติดภายใน ๔ ปี ๙) องค์กรปกครองส่วนท้องถิ่น เป็นกําลังสําคัญยิ่งในการแก้ไขปัญหายาเสพติดในครั้งนี้ และ ๑๐) การบริหารจัดการที่เป็นเอกภาพ ผนึกกําลังร่วมกันประสานงาน
นายกรัฐมนตรี กล่าวว่า ปฏิบัติการในวันนี้เป็นสัญญาณว่ารัฐบาลจะแก้ไขปัญหายาเสพติดอย่างจริงจัง ประชาชนจะต้องไม่เห็นความรุนแรงจากยาเสพติด เราต้องบูรณาการทํางาน ทําให้ประชาชนมีความรู้สึกมั่นคง ปลอดภัย คืนลูกหลานให้กับครอบครัว ทําให้ผู้เสพ กลายเป็นผู้ป่วย ทําให้ชุมชนปลอดจากปัญหายาเสพติด ซึ่งถือเป็นเจตนารมณ์สูงสุดของรัฐบาล และประชาชนคนไทยทั้งประเทศ
จากนั้น หน่วยงาน ๕ เสาหลักที่ผนึกกําลังในการแก้ไขปัญหายาเสพติด คือ รัฐมนตรีว่าการกระทรวงมหาดไทย รัฐมนตรีว่าการกระทรวงยุติธรรม รัฐมนตรีว่าการกระทรวงกลาโหม นายสันติ พร้อมพัฒน์ รัฐมนตรีช่วยว่าการกระทรวงสาธารณสุข ผู้บัญชาการตํารวจแห่งชาติ ได้กล่าวมอบนโยบายให้หน่วยงานและเจ้าหน้าที่ในสังกัดร่วมแก้ไขปัญหายาเสพติด โดยยึดผลประโยชน์ของประเทศชาติ และลูกหลานเป็นที่ตั้ง และเห็นตรงกันว่าทุกฝ่ายต้องร่วมมือกันการแก้ปัญหาจึงจะบังเกิดสําเร็จเป็นรูปธรรม
โอกาสนี้ พันตํารวจเอก ทวี สอดส่อง รัฐมนตรีว่าการกระทรวงยุติธรรม กล่าวว่า "ปัญหายาเสพติด เป็นภัยที่คุกคามต่อการใช้ชีวิตอย่างปกติสุขของคนไทย เพราะก่อให้เกิดปัญหาทั้งทางเศรษฐกิจ สังคม สุขภาพ อาชญากรรม และการใช้ความรุนแรงอันเกิดจากผลของการเสพยาเสพติด ประการสําคัญ ปัญหายาเสพติดได้สร้างให้เกิดความอ่อนแอกับทรัพยากรบุคคลของประเทศ โดยจะเห็นว่ามีการแพร่กระจายยาเสพติดอย่างกว้างขวาง และมีการเสพยาเสพติดอย่างต่อเนื่อง นําไปสู่การติดยาและเป็นจิตเวช ซึ่งเป็นตัวบั่นทอนทําลายความสามารถของสมองและสุขภาพร่างกายของประชาชน โดยเฉพาะอย่างยิ่งในกลุ่มเด็กและเยาวชนที่เป็นกําลังสําคัญในการพัฒนาประเทศ รัฐบาลภายใต้การบริหารงานของนายเศรษฐา ทวีสิน นายกรัฐมนตรี ได้ตระหนักและให้ความสําคัญ โดยได้แถลงนโยบายต่อรัฐสภา กําหนดให้การแก้ปัญหายาเสพติดเป็นเรื่องเร่งด่วนที่ต้องดําเนินการทั้งการป้องกัน ปราบปราม บําบัดรักษาและการฟื้นฟูทางสังคมที่มีประสิทธิภาพและทั่วถึง เพื่อคืนทรัพยากรบุคคลที่มีคุณภาพให้กลับสู่สังคมโดยเร็ว"